**Spørgsmål til kapitel 3: Arbejdsmarkedet**

**3.1**

Ved hjælp af arbejdsmarkedsstatistik fra Danmarks Statistik bedes følgende spørgsmål besvaret:

a) Hvad forstår man ved arbejdsstyrken, og hvor stor var den pr. 1. januar 2018?

b) Hvilke faktorer påvirker udviklingen i arbejdsstyrken?

**3.2**

Iflg. den institutionelle arbejdsmarkedsmodel – se figur 3.2 side 79 i lærebogen – er der en gruppe af arbejdstagere, der havner som marginaliserede, og som har meget svært ved igen at komme tilbage til arbejdsstyrken.

1. Diskuter årsagerne til, at de marginaliserede har så få chancer for at komme tilbage i arbejdsstyrken.
2. Diskuter rimeligheden i at man bruger ressourcer til at bringe de marginaliserede tilbage til arbejdsmarkedet, når teorien bag modellen nærmest siger, at det ikke er muligt.

**3.3**

I lærebogen er erhvervsfrekvensen i udvalgte europæiske lande vist i tabel 3.1.

1. Hvad forstås ved erhvervsfrekvensen?
2. Hvor stor er erhvervsfrekvensen for henholdsvis mænd og kvinder?
3. Hvad er årsagerne til den betydelige forskel i erhvervsfrekvensen mellem landene?

**3.4 (Case)**

Styrelsen for Arbejdsmarked og Rekruttering har undersøgt virksomhedernes rekrutteringssituation i foråret 2017. Undersøgelsens resultater kan bruges som indikatorer for omfanget og karakteren af virksomhedernes rekrutteringsudfordringer i Danmark. Undersøgelsens hovedkonklusioner er at:

* 70% af landets virksomheder ikke har haft behov for at rekruttere nye medarbejdere i foråret 2017.
* 24% af virksomhederne har succesfuldt rekrutteret medarbejdere.
* 6% af landets virksomheder har oplevet udfordringer i forbindelse med rekruttering af nye medarbejdere.

Samlet set har virksomhederne på landsplan i foråret 2017 forgæves rekrutteret til 15.400 stillinger (enten har man måttet opgive at rekruttere eller besætte stillinger med en anden profil). Generelt har rekrutteringsproblemet været størst inden for bygge- og anlægsbranchen.

1. Diskuter hvad årsagerne kan være til rekrutteringsproblemerne.
2. Diskuter rekrutteringsproblemernes konsekvenserne for de berørte virksomheder og for samfundsøkonomien.
3. Diskuter hvilke politiske initiativer der ville kunne løse problemerne.

**3.5 (Case)**

Den franske præsident Macron sagde i juni 2017 i forbindelse med den danske statsministers besøg i Paris bl.a.:

*”Danmark er en rollemodel, når det gælder reformer på arbejdsmarkedet.”*

*Emmanuel Macron henviste til den danske flexicurity-model, hvor det er nemt at hyre og fyre på arbejdsmarkedet. Til gengæld er der et stort socialt sikkerhedsnet spændt ud under arbejdstagerne.”*

1. Diskuter hvorfor den franske præsident opfatter det som noget positivt, at det skal være nemt for virksomhederne at hyre og fyre medarbejdere.

**3.6 (case)**

PRESSEMEDDELELSE / 02-05-2019 fra Beskæftigelsesministeriet

# Ny seniorpension giver nedslidte ret til at trække sig tidligt tilbage

Med en ny seniorpension får nedslidte ret til at trække sig tilbage fra arbejdsmarkedet seks år før andre, og de får forbedret deres muligheder for at arbejde på nedsat tid i et fleksjob. Det indgår i pensionsaftalen, som regeringen, Dansk Folkeparti og Radikale Venstre har indgået. Der nedsættes også en kommission til at se på danskernes pensionsalder efter 2040.

Ikke alle borgere har i dag kræfterne til at blive på arbejdsmarkedet indtil pensionsalderen. Derfor har regeringen, Dansk Folkeparti og Radikale Venstre indgået en aftale, som giver nedslidte ret til seniorpension.

Den nye seniorpension er baseret på en individuel vurdering, så dem, der har brug for det, kan trække sig tidligt tilbage. Aftalen betyder også, at reglerne for fleksjob lempes, så seniorer, der er i arbejde, med det samme kan komme i et fleksjob på deres nuværende arbejdsplads – og dermed arbejde på nedsat tid – hvis deres arbejdsevne bliver nedsat.

Forligspartierne er også enige om, at der i en tid med rekordhøj beskæftigelse og faldende ledighed er hårdt brug for seniorer på arbejdsmarkedet. Derfor får pensionisterne mere fordelagtige økonomiske vilkår, hvis de arbejder ved siden af folkepensionen.

Der er desuden enighed om, at en kommission skal undersøge konsekvenserne af den stigende pensionsalder efter 2040, hvor pensionsalderen ventes at være 70 år. Kommissionen skal blandt andet se på fordele og ulemper ved differentieret pensionsalder og undersøge konsekvenserne, hvis man lemper levetidsindekseringen, så pensionsalderen stiger langsommere end levealderen.

Den samlede pensionsaftale bygger på:

* Ny seniorpension giver nedslidte mulighed for at trække sig tidligt tilbage
* Seniorer kan hurtigt komme i fleksjob på nuværende arbejdsplads
* Seniorer får flere penge i hånden, når de arbejder ved siden af folkepensionen
* Kommission undersøger konsekvenserne af den stigende pensionsalder
* En pulje på 100 millioner kroner årligt til at forebygge nedslidning

Beskæftigelsesminister Troels Lund Poulsen siger:

- Vi har i dag indgået en central aftale, som tager hånd om de mennesker, der er blevet slidt ned gennem arbejdslivet. Det har været vigtigt for os at finde den rigtige løsning for de seniorer, der nedslidt. De skal have mulighed for at trække sig tilbage tidligere fra arbejdsmarkedet.

1. Diskuter de samfundsøkonomiske konsekvenser, som initiativerne kan have. Diskuter også, hvordan man kan tage højde for de negative konsekvenser forslaget kan have på samfundsøkonomien.